b'\n_START_ARTICLE_\nPolitin\xc4\x97 partija\n_START_SECTION_\nPartij\xc5\xb3 skirstymas\n_START_PARAGRAPH_\nGalimos asmenin\xc4\x97s partijos, kurios da\xc5\xbenai ir vadinamos pagal savo lyderius. Jos da\xc5\xbenesn\xc4\x97s \xc5\xbeemesn\xc4\x97s kult\xc5\xabros valstyb\xc4\x97se. Gav\xc4\x99 vald\xc5\xbei\xc4\x85, savas programines nuostatas jos lengvai kei\xc4\x8dia._NEWLINE_Jei valstyb\xc4\x97je n\xc4\x97ra nusistov\xc4\x97jusi valdymo forma, partijos da\xc5\xbenai grupuojasi pagal palankum\xc4\x85 kuriai nors i\xc5\xa1 j\xc5\xb3. Pavyzd\xc5\xbeiui, Pranc\xc5\xabzijoje ar Ispanijoje XX a. prad\xc5\xbeioje buvo respublikon\xc5\xb3 ir monarchist\xc5\xb3 partij\xc5\xb3._NEWLINE_Jei valstyb\xc4\x97je nenusistov\xc4\x97jusi religijos pad\xc4\x97tis, gali kurtis religijai palankios partijos. Ta\xc4\x8diau j\xc5\xb3 programose tai neb\xc5\xabna vienintel\xc4\x97s nuostatos._NEWLINE_Valstyb\xc4\x97se, kuriose kartu gyvena kelios nelygi\xc5\xb3 teisi\xc5\xb3 ar \xc4\xaftakos tautos, gali kurtis nacionalin\xc4\x97s partijos, kurios siekia didesni\xc5\xb3 savos tautos teisi\xc5\xb3._NEWLINE_Kartais partijos buriasi pagal po\xc5\xbei\xc5\xabr\xc4\xaf \xc4\xaf kok\xc4\xaf nors konkre\xc4\x8diu metu svarb\xc5\xb3 klausim\xc4\x85. Pavyzd\xc5\xbeiui, JAV respublikon\xc5\xb3 partija ir JAV demokrat\xc5\xb3 partija skyr\xc4\x97si po\xc5\xbei\xc5\xabriu \xc4\xaf vergij\xc4\x85, v\xc4\x97liau \xe2\x80\x93 po\xc5\xbei\xc5\xabriu \xc4\xaf muitus, dar v\xc4\x97liau \xe2\x80\x93 po\xc5\xbei\xc5\xabriu \xc4\xaf valiut\xc4\x85._NEWLINE_\xc5\xa0iuolaikin\xc4\x97s partijos paprastai yra vadinamosios masin\xc4\x97s partijos. Nuo 7-to de\xc5\xa1imtme\xc4\x8dio Vakar\xc5\xb3 Europoje \xc5\xa1alia masini\xc5\xb3 partij\xc5\xb3 atsiranda ir vadinamosios naujo tipo (new wave) partijos._NEWLINE_Politin\xc4\x97s partijos taip pat da\xc5\xbenai skirstomos vadinamajame politiniame spektre. Tipi\xc5\xa1kas spektras turi kairi\xc4\x85sias partijas, siejamas su radikalia ir progresyvia politika, ir de\xc5\xa1ini\xc4\x85sias partijas, siejamas su konservatyvia arba reakcine politika. Kiti skirstymo variantai papildomai \xc4\xaftraukia tokias dimensijas kaip po\xc5\xbei\xc5\xabris \xc4\xaf parlamentin\xc4\x99 demokratij\xc4\x85 ir autoritarizm\xc4\x85 bei totalitarizm\xc4\x85, ekonomin\xc4\x99 politik\xc4\x85 (kairiosios partijos renkasi socialdemokratij\xc4\x85, socializm\xc4\x85 arba komunizm\xc4\x85, o de\xc5\xa1iniosios linkusios palaikyti laissez\xc2\xa0\xe2\x80\x93 faire ekonomik\xc4\x85. Centristin\xc4\x97s partijos paprastai bando derinti tiek kairi\xc5\xb3j\xc5\xb3, tiek de\xc5\xa1ini\xc5\xb3j\xc5\xb3 remiamas priemones._NEWLINE_Kiekvienoje valstyb\xc4\x97je politin\xc4\x97s partijos sudaro tam tikr\xc4\x85 partin\xc4\x99 sistem\xc4\x85.\n_START_SECTION_\nPartij\xc5\xb3 strukt\xc5\xabra\n_START_PARAGRAPH_\nPaprastai kiekviena didesn\xc4\x97 partija turi savo skyrius ar organizacijas visoje valstyb\xc4\x97je ar bent didel\xc4\x97je jos dalyje, didesniuose administraciniuose centruose ar rinkim\xc5\xb3 apygardose. Toki\xc5\xb3 skyri\xc5\xb3 tikslas \xe2\x80\x93 skleisti partijos id\xc4\x97jas, pritraukti naujus \xc5\xbemones, organizuoti rinkimin\xc4\x99 agitacij\xc4\x85._NEWLINE_Be to, visos partijos paprastai turi ir savo oficialius organus._NEWLINE_Paprastai kiekvienas parlamente svarstomas klausimas yra apsvarstomas atskirame partijos susirinkime. Be to, partijos nariai pasi\xc5\xbeada svarbiais klausimais balsuoti, kaip nutar\xc4\x97 partija, arba i\xc5\xa1 jos pasitraukti.\n_START_SECTION_\nPartijos programa\n_START_PARAGRAPH_\nPartijos keliami reikalavimai ra\xc5\xa1omi \xc4\xaf partijos program\xc4\x85. Paprastai ji yra tvirtinama partijos suva\xc5\xbeiavime ir yra \xc4\xafsipareigojimas  rink\xc4\x97jams.'